Is-sajjieda ta' Sciacca, belt sabiħa mxabbta mal-kosta ta' Sqallija li tħares fuq wesgħa kbira ta' baħar fil-Lbiċ tal-Mediterran, intebħu bi stramberija; duħħan abjad tiela' minn fuq ix-xefaq tal-ilma. Ħasbuh bastiment ħa n-nar waqt li kien qed ibaħħar. Xi wħud mis-sajjieda ddeċidew li joħorġu bid-dgħajjes tagħhom u forsi jagħtu għajuna f'każ ta' bżonn. Iktar ma bdew joqorbu lejn il-post bdew jinnutaw kemm l-arja kienet fgata b'riħa qawwija ta' kubrit. Qadfu ftit ieħor u lemħu ammonti kbar ta' ħut mejjet jitbandal fil-wiċċ mar-ritmu taċ-ċafċifa. Meta kienu ħarġu 'l barra biċċa sew, is-sajjieda telqu l-imqadef minn idejhom u qamu bilwieqfa fid-dgħajjes ma jridux jemmnu dak li kienu qed jaraw għajnejhom. L-ilma ta' madwarhom beda jbaqbaq u s-sħana bdiet tielgħa għalihom. Ilsna infernali tan-nar dehru ħerġin minn ġol-baħar fost ħsejjes tat-twerwir. Għalkemm żammew distanza ta' prekawzjoni xorta waħda assistew għall-fenomenu li baqgħu jirrakkuntaw dwaru ħajjithom kollha; it-twelid ta' gżira mill-abbissi Mediterranji. Dal-fenomenu seħħ fl-għodwa tad-19 ta' Lulju 1831, mhux ta' b'xejn fil-bidu ta' dak is-sajf kienu għamlu sensiela ta' maremoti li heżżew Sciacca u madwarha. Il-ġżira ġdida kompliet tielgħa mill-baħar u tikber. Tant hu hekk li f'temp ta' xahar minn meta 'spuntat', għoliet madwar 65 metru 'l fuq minn wiċċ l-ilma b'ċirkonferenza ta' xi erba' kilometri; kollha kemm hi ffurmata minn materjal vulkaniku. Tista' taħseb x'sensazzjoni qajjem it-twelid ta' dil-gżira. Hawn Malta l-aħbar ġriet bħal sajjetta u saħansitra ġiet irrappurtata f'ħarġa tal-Malta Government Gazette bil-kummenti fosthom li: "Hija ħaġa naturali li dan l-avveniment qajjem l-aktar sensazzjonijiet qawwija f'dawn il-ġzejjer, u ħafna nies diġà ġrew fuq il-post fejn qed iseħħ dan kollu." L-ewwel ma ġriet fuq il-post kienet il-qawwa navali Brittanika. Fit-2 ta' Awwissu 1831 il-Kaptan Humphrey Senhouse kien qed ibaħħar fil-Mediterran fuq HMS Hind. Il-gżira ġdida kienet il-missjoni tiegħu u fuq struzzjonijiet ġejjin mill-għoli ħafna niżel fuqha, ħawwel arblu bil-bandiera Brittanika fuq it-terren fraġli u kemxejn instabbli tagħha u għammidha bl-isem ta' Graham Island – il-Gżira ta' Graham għad-unur ta' Sir James Graham ta' Netherby, 1st Lord tal-Ammiraljat. Il-Gran Brittanja mill-ewwel intebħet bil-potenzjal strateġiku li kienet qed toffrilhom dil-biċċa art. Il-fatt li tfaċċat daqsekk viċin in-nofsinhar tal-Ewropa setgħet tagħtihom vantaġġ enormi biex jikkontrollaw aħjar it-traffiku marittimu fil-Mediterran; saħansitra waslu biex jgħidu li: "ħafna aħjar mill-Gżejjer Maltin!" Bil-mossa Brittanika qomsu l-Isqallin. Irraġunaw li ladarba l-gżira twieldet bejn Sqallija u Pantellerija kienet tinsab fl-ibħra territorjali tagħhom u għaldaqstant kienet tagħmel parti mir-Renju tal-Borboni, id-dar irjali li kienet tirrenja fuq l-Italja t'Isfel u Sqallija (Regno delle Due Sicilie) peress li l-unifikazzjoni tal-Italja kienet għadha ma seħħitx. Kien għalhekk li ntbagħat bastiment tal-qawwa navali bl-isem Etna li nżamm ankrat ħdejn il-gżira sakemm il-kaptan tiegħu niżel l-art u neħħa l-bandiera Brittanika u flokha ħawwel bandiera tal-Borboni filwaqt li semma l-gżira Ferdinandea għar-Re Ferdinandu II. Min-naħa tiegħu, ir-Re Ferdinandu II ma tilifx ħin u f'kemm trodd salib fis-17 ta' Awwissu 1831 ħażżeż u ffirma dikjarazzjoni li fformalizzat l-'adozzjoni' ta' Ferdinandea u b'hekk ġiet tagħmel parti mill-artijiet li kien jipposjedi. Fil-verità, il-familja tar-re kienet diġà bdiet tfassal pjanijiet sabiex tbiddel din il-gżira f'kumpless mill-aktar lussuż għall-mistrieħ tagħhom kemm fis-sajf kif ukoll fix-xitwa. Il-Franċiżi riedu jgħidu tagħhom ukoll u fit-28 ta' Settembru 1831 żewġ ġeologi, Costant Prevost u Edmond Joinville żaru l-gżira ġdida fjamanta u tawha l-isem ta' Ile Julia; dehrilhom li dan l-isem kien jixraqilha aktar għax telgħet f'wiċċ il-baħar f'Lulju. Deffsu bandiera Franċiża u waħħlu tabella ħdejha bid-data u isimhom. Aktar tard Prevost jingħad li stqarr li l-azzjoni tagħhom saret sabiex: "Ninfurmaw lil kull min jiġi jżurha warajna li Franza ma titlifx opportunità waħda fejn jidħol interess fix-xjenza." Min hawn 'il quddiem splodiet tilwima diplomatika li aktar ma tmur aktar bdiet teskala. L-irjus saħnu sew u beda għaddej tgħajjir fil-gazzetti tat-tliet pajjiżi konkorrenti; ta' min jgħid li f'waqt minnhom Spanja wkoll bdiet titħajjar tidħol fit-tilwima għad-dritt tagħha fuq il-gżira. Il-qiegħa għaqdet tant li beda jonfoħ riħ ta' gwerra. Sadanittant, tant kibret il-kurżità tal-pubbliku li l-gżira bdiet tiġi kontinwament assedjata minn viżitaturi biex jaraw, imissu b'idejhom u jieħdu lura magħhom imqar ponn trab bħala rikordju. Dak li forsi ħadd ma beda jintebaħ bih mill-bidu, wara s-sajf beda jidher ovvju li l-gżira kienet ċkienet mill-qies imkejjel fil-bidu tagħha. Fil-fatt, Ferdinandea jew il-Gżira ta' Graham jekk mhux Ġulja wkoll, kienet qiegħda tegħreq ftit ftit, sakemm fis-17 ta' Diċembru 1831 żewġ uffiċjali mill-qawwa navali ta' Napli rrappurtaw li Ferdinandea kienet għebet għalkollox minn wiċċ il-baħar. Magħha għebet ukoll il-kwistjoni diplomatika ta' min għandu ġurisdizzjoni fuq dil-gżira vulkan li l-quċċata tagħha llum tinsab xi 8 metri taħt wiċċ il-baħar u mmarkata fuq mapep marittimi bħala s-Sikka ta' Graham. Imma jekk kont qed taħseb li l-istorja ta' Ferdinandea, il-Gżira ta' Graham tispiċċa hawn sejjer żmerċ għax jekk ifettlilha terġa' tixref il-qorriegħa 'l barra mill-ilma issib ruħha f'nofs battalja diplomatika taħraq bejn l-Italja u r-Renju Unit, għax il-kwistjoni ta' bejniethom kienet ikkwitat imma qatt ma mietet.